Document ID: /fineweb-2-swissfilter-quality_10-filterrobots/filtered/02818.jsonl.gz/153

Da li treba poništiti osobnu iskaznicu prilikom odjave prebivališta u Republici Hrvatskoj? Već duže vrijeme tražili smo odgovore od onih koji su nam ih trebali dati. Iskustva i doživljaji Hrvata iz Švicarske po tom pitanju, „govorili“ su da vlada kaos. Konzularni predstavnici podijelili su informacije koje ste imali priliku čuti u našem prilogu. Ljudi su se vraćali iz domovine s različitim iskustvima po pitanju odjave prebivališta.
Nakon što je u emisiji Hrvatskog radija Ovdje Hrvatska, tko je tamo?, emitiranoj 18. listopada 2013., obrađena ta tema (uz temu poreza na inozemene mirovine), došlo je napokon do pomaka. Novinarka Ivana Perkovac, koja je prepoznala probleme s kojima je iseljeništvo suočeno, uporno je tražila odgovore. Nakon te emisije, na mnogim portalima u domovini i u iseljeništvu tematizirano je pitanje prebivališta. Komentari koje su mnogi Hrvati iz iseljeništva ostavljali, bili su popraćeni razočarenjem, ljutnjom… Što je točno ponukalo nadležne u domovini da razjasne zbrku u emisiji koja smo večeras čuli (7. studeni 2013.) – ne znamo. No, znamo nakon večerašnje emisije ono najvažnije, a to je da nam osobne neće biti poništene! Potvrdio je to Ivo Jelušić, potpredsjednik Odbora za Hrvate izvan Republike Hrvatske.
Odjaviti se do kraja godine moraju svi koji borave izvan granica RH, no sada se svima preporučuje samo odjava privremenog prebivališta. To ujedno znači da se osobne iskaznice ne poništavaju.
Čekamo iz domovine točne informacije na pitanja koja smo postavili tražeći da nam razjasne razliku trajnog i privremenog prebivališta. Također smo uz neka druga, postavili pitanje kako će postupati prema onima kojima su osobne iskaznice poništene. Ako imate primjedbi i pitanja koja želite da u vaše ime postavimo nadležnima, proslijedite nam ih na mail: <email-pii>
Izgleda da ipak ima pravde. Postoje razlike između ljudi koji zlorabe sustav fiktivnim prijavama i onih koji žive izvan granica Republike Hrvatske, a imaju prebivalište u Hrvatskoj.
Ruža Studer
Link na emisiju HRT radio Glas Hrvatske – Ovdje Hrvatska, a tko je tamo? (8.11.2013.)